Jefferson (jalgpallur)

Jefferson de Oliveira Galvão (enam tuntud lihtsalt nime all Jefferson; sündinud 2. jaanuaril 1983 São Vicentes) on Brasiilia endine jalgpallur, väravavaht.

Jefferson alustas klubikarjääri kodumaa klubis Cruzeiro. Aastatel 2003–2005 oli ta laenul teises Brasiilia klubis, Botafogos. Aastad 2005–2009 veetis ta Euroopas, pallides Türgi kõrgliiga klubides Trabzonspor ja Konyaspor.

2009. aasta augustis naasis ta Botafogosse. Ta tuli klubiga kolmel hooajal Rio de Janeiro osariigi meistriks ning valiti hooaegadel 2011 ja 2014 Brasiilia kõrgliiga hooaja sümboolsesse koosseisu. Ta lõpetas karjääri 2018. aasta novembris.

Ta on Botafogo üks legende, kes on mänginud klubi meeskonnas enam kui 450 ametlikus mängus. Temast enam mänge on Botafogo meeskonnas pidanud ainult Brasiilia 20. sajandi jalgpalli suurlegendid Nílton Santos ja Garrincha.

Koondisekarjäär 
2003. aastal tuli ta Brasiilia alla 20-aastaste koondisega noorte maailmameistriks.

Debüüdi Brasiilia rahvuskoondises tegi ta kaheksa aastat hiljem, 14. septembril 2011 mängus Argentina vastu.

Ta kuulus Brasiilia koondisse 2011. ja 2015. aasta Copa Américal, 2013. aasta FIFA konföderatsioonide karikaturniiril ning 2014. aasta maailmameistrivõistlustel.

Saavutused 
Cruzeiro
Copa Sul-Minas: 2001, 2002
Supercampeonato Mineiro: 2002
Botafogo
Campeonato Carioca: 2010, 2013, 2018
Taça Guanabara: 2010, 2013, 2015
Taça Rio: 2010, 2012, 2013
Campeonato Brasileiro Série B: 2015

Viited 

Brasiilia jalgpallurid
Cruzeiro Esporte Clube mängijad
Botafogo de Futebol e Regatase mängijad
Sündinud 1983